TRUE จ่อขายหุ้นกู้ซ้ำ! หลังตัดขาย DIF เติมสภาพคล่องแล้ว 4 พันลบ. ก่อนหน้านี้
TRUE จ่อขายหุ้นกู้ซ้ำ! หลังตัดขาย DIF เติมสภาพคล่องแล้ว 4 พันลบ. ก่อนหน้านี้
25 มิ.ย. 2563

บริษัท ทรู คอร์ปอเรชั่น จำกัด (มหาชน) หรือ TRUE เตรียมเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ จำนวน 4 ชุด อัตราดอกเบี้ยคงที่ระหว่าง 3.00-4.40% ต่อปี เสนอขายให้แก่ผู้ลงทุนทั่วไป (Public Offering) คาดว่าจะเปิดให้จองซื้อระหว่างวันที่ 9-10 และ 13-14 ก.ค.63
ทั้งนี้ หุ้นกู้ชุดที่ 1 มีอายุ 1 ปี 9 เดือนครบกำหนดไถ่ถอนปี 2565 มีอัตราดอกเบี้ย 3.00%ต่อปี หุ้นกู้ชุดที่ 2 มีอายุ 3 ปี ครบกำหนดไถ่ถอนปี 2566 มีอัตราดอกเบี้ย 3.50%ต่อปี หุ้นกู้ชุดที่ 3 อายุ 4 ปี 6 เดือน ครบกำหนดไถ่ถอนปี 2568 มีอัตราดอกเบี้ย 4.15%ต่อปี และหุ้นกู้ชุดที่ 4 อายุ 5 ปี 6 เดือน ครบกำหนดไถ่ถอนปี 2569 มีอัตราดอกเบี้ย 4.40%ต่อปี
โดยวัตถุประสงค์ที่ TRUE ออกหุ้นกู้ในครั้งนี้ เพื่อจะนำเงินที่ได้จากการขายหุ้นกู้ไปใช้ชำระคืนหนี้หุ้นกู้ที่จะครบกำหนดของบริษัทฯและบริษัทย่อย รวมถึงขยายธุรกิจโทรคมนาคมและการให้บริการด้านดิจิทัล รองรับโอกาสในการนำเสนอสินค้าและบริการ เพื่อเพิ่มความพึงพอใจแก่ลูกค้าที่มีความต้องการเปลี่ยนไปในแบบ New Normal
อนึ่งก่อนหน้านี้ TRUE ได้ขายหน่วยลงทุนในกองทุนรวมโครงสร้างพื้นฐานโทรคมนาคม ดิจิทัล หรือ DIF จํานวน 300 ล้านหน่วย หรือคิดเป็น 2.8% ของทุนจดทะเบียน ที่ระดับราคา 14.50 – 14.80 บาทต่อหุ้น ซึ่งการขายหน่วยลงทุนในครั้งนั้นคิดเป็นมูลค่าประมาณ 4.35-4.44 พันล้านบาท
โดยก่อนหน้านี้ “ข่าวหุ้นธุรกิจออนไลน์” ได้รายงานเกี่ยวกับฐานะทางการเงินของ TRUE ล่าสุด ณ งวดไตรมาส 1/2563 พบว่า TRUE มีเงินสดและรายการเทียบเท่าเงินสดจำนวน 12,865 ล้านบาท ขณะที่มีหนี้สินระยะยาวที่ถึงกำหนดชำระภายในหนึ่งปีจำนวน 31,023 ล้านบาท นอกจากนี้บริษัทฯ มีสินทรัพย์หมุนเวียนอยู่ที่ 100,682 ล้านบาท และหนี้สินหมุนเวียน 157,788 ล้านบาท
ทั้งนี้ อัตราส่วนเงินทุนหมุนเวียน (Current Ratio) เป็นอัตราส่วนที่แสดงถึงสภาพคล่องของบริษัทอยู่ที่ระดับต่ำเพียง 0.64 เท่า ซึ่งบ่งบอกถึงความสามารถในการชำระหนี้สินระยะสั้นของ TRUE ที่ค่อนข้างต่ำ
นอกจากนี้ TRUE มีหนี้สินรวม 519,763.75 ล้านบาท ขณะที่รวมส่วนของผู้ถือหุ้นของบริษัทที่ระดับ 83,947.99 ล้านบาท คิดเป็นอัตราส่วนหนี้สินต่อส่วนของผู้ถือหุ้น (D/E) ของ TRUE สูงถึง 6.19 เท่า แสดงให้เห็นว่าบริษัทฯมีภาระหนี้สินสูง
ดังนั้น การที่ TRUE ขายหน่วยลงทุน DIF ออกมาก่อนหน้านี้ จึงมีความเป็นไปได้ที่จะนำเงินมาใช้เพื่อชำระหนี้สินบางส่วน และเสริมสภาพคล่องบริษัท อีกทั้งล่าสุดบริษัทได้ออกหุ้นกู้ใหม่อีก 4 ชุด เพื่อนำเงินมาใช้ชำระคืนหนี้หุ้นกู้ที่จะครบกำหนดของบริษัทฯและบริษัทย่อย แสดงให้เห็นว่าบริษัทยังมีความต้องการใช้เงินสูง เพื่อนำมาเสริมสภาพคล่องของบริษัท ทั้งในส่วนของการชำระหนี้สิน รวมถึงการขยายธุรกิจ